ΚΑΝΟΝΙΣΜΟΣ (ΕΟΚ) αριθ. 796/76 ΤΟΥ ΣΥΜΒΟΥΛΙΟΥ της 6ης Απριλίου 1976 περί τροποποιήσεως του κανονισμού (ΕΟΚ) αριθ. 986/68 όσον αφορά τη χορήγηση ενισχύσεως για το αποκορυφωμένο και μετουσιωμένο γάλα σε σκόνη

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 559/76 (2), και ιδίως το άρθρο 10 παράγραφος 2.

την πρόταση της Επιτροπής,

Εκτιμώντας:

ότι το άρθρο 2 παράγραφος 1 του κανονισμού (ΕΟΚ) αριθ. 986/68 του Συμβουλίου της 15ης Ιουλίου 1968 περί καθιερώσεως των γενικών κανόνων σχετικά με τη χορήγηση των ενισχύσεων για το αποκορυφωμένο γάλα και το αποκορυφωμένο γάλα εις κόνιν που προορίζονται για τη διατροφή ζώων (3), όπως τροποποιήθηκε τελευταία από τον κανονισμό (ΕΟΚ) αριθ. 565/76 (4), καθορίζει ιδίως τους γενικούς όρους υπό τους οποίους χορηγείται ενίσχυση για το αποκορυφωμένο γάλα εις κόνιν που προορίζεται για τη διατροφή ζώων- ότι σύμφωνα με αυτή τη διάταξη, χορηγείται, μεταξύ άλλων, ενίσχυση για το αποκορυφωμένο γάλα και μετουσιωμένο γάλα εις κόνιν-

ότι για τη διατήρηση και την αύξηση των ποσοτήτων του αποκορυφωμένου γάλακτος εις κόνιν που χρησιμοποιούνται για ζωοτροφές, θεωρείται σκόπιμη η υπαγωγή της χορηγήσεως για το εν λόγω προϊόν που ενσωματώνεται στις σύνθετες ζωοτροφές σύμφωνα με το άρθρο 2 παράγραφος 1 υπό δ) του κανονισμού (ΕΟΚ) αριθ. 986/68, υπό τον όρο ότι οι σύνθετες αυτές τροφές θα περιέχουν ένα ελάχιστο ποσοστό σε αποκορυφωμένο γάλα εις κόνιν- ότι για να εξασφαλισθεί η αποτελεσματικότητα αυτού του μέτρου, είναι αναγκαίο να προβλεφθεί η δυνατότητα αποκλεισμού από το ευεργέτημα της ενισχύσεως του αποκορυφωμένου και μετουσιωμένου γάλακτος εις κόνιν που διαφορετικά θα υπήρχε κίνδυνος να ενσωματωθεί, σε μεταγενέστερο στάδιο, στις σύνθετες τροφές χαμηλότερης περιεκτικότητος σε αποκορυφωμένο γάλα εις κόνιν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 2 του κανονισμού (ΕΟΚ) αριθ. 986/68 συμπληρώνεται με την παράγραφο 6 ως ακολούθως:

"6. Δύναται να προβλεφθεί, σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, ότι μέχρι το τέλος της γαλακτοκομικής περιόδου 1976/1977, η ενίσχυση για το προϊόν που αναφέρεται στην παράγραφο 1 υπό γ) δεν θα παρέχεται σε περίπτωση που, λαμβανομένου υπόψη του σκοπού να διατηρηθούν και να αυξηθούν οι ποσότητες αποκορυφωμένου γάλακτος και αποκορυφωμένου γάλακτος εις κόνιν που χρησιμοποιούνται στις ζωοτροφές, αυτή θα ενείχε τον κίνδυνο να παρεμποδίσει την αποτελεσματικότητα των ενισχύσεων για τα άλλα προϊόντα."

Άρθρο 2

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στο Λουξεμβούργο, στις 6 Απριλίου 1976.

Για το Συμβούλιο

Ο Πρόεδρος

J. HAMILIUS

(1) ΕΕ αριθ. Ν. 148 της 28.6.1968, σ. 13.

(2) ΕΕ αριθ. Ν 67 της 15.3.1976, σ. 9.

(3) ΕΕ αριθ. Ν 169 της 18.7.1968, σ. 4.

(4) ΕΕ αριθ. Ν 67 της 15.3.1976, σ. 22.